5.4.2023
SL
Uradni list Evropske unije
L 97/3
(11)
Ta uredba bi se morala uporabljati od 1. septembra 2024, kar je skladno z dogovorjeno časovnico za večje revizije usklajenih nacionalnih računov v državah članicah.
To državam članicam ne preprečuje priprave njihovih statističnih podatkov v skladu s spremenjenimi prilogami pred navedenim datumom splošne uporabe.
Da bi zagotovili dovolj časa za prilagoditev novim zahtevam za pošiljanje, bi morala vsaka nova obveznost pošiljanja metapodatkov o strukturnih informacijah veljati od 1. septembra 2025, tudi če so bili lahko ti metapodatki pred tem datumom že prostovoljno poslani.
(12)
Unija je za blažitev socialnih in gospodarskih posledic krize zaradi COVID-19 in da bi okrepila odpornost gospodarstev in družbenih struktur držav članic sprejela pomembne pobude, zlasti NextGenerationEU ter Mehanizem za okrevanje in odpornost, vzpostavljen z Uredbo (EU) 2021/241 Evropskega parlamenta in Sveta (18).
Glede na navedeno bi morala statistika Unije ustrezno odražati statistične račune institucij in organov Unije.
Zato bi bilo treba v ta namen nadaljevati tehnično delo, da se razvije zanesljiva metodologija, ki bo Komisiji (Eurostatu) omogočala pripravo in razširjanje statističnih računov, vključno z neto posojanjem/neto izposojanjem v okviru ESR 2010 in neporavnanimi maastrichtskimi dolžniškimi obveznostmi.
Komisija (Eurostat) bi morala v zvezi s tem do 31. marca 2024 Evropskemu parlamentu in Svetu predložiti poročilo o doseženem napredku.
(13)
Ker cilja te uredbe, in sicer oblikovanja skupnih statističnih standardov, ki omogočajo pridobivanje usklajenih podatkov nacionalnih računov zaradi skupne primerljivosti na ravni Unije, države članice ne morejo zadovoljivo doseči, temveč se zaradi svojega obsega in učinka lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji.
V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
(14)
Podatki o opremi za informacijske in komunikacijske tehnologije so bistveni za pomoč pri analizi in oblikovanju politik v okviru prednostnih politik v zvezi z digitalizacijo in evropskim zelenim dogovorom, katerih cilj je okrepiti konkurenčnost in nadaljnji razvoj novih tehnologij.
Podobno so podatki o zemljiščih, na katerih so stavbe in strukture, pomembni za analizo naložb in bogastva na ravni Unije.
Komisija (Eurostat) in nacionalni statistični organi bi morali nadaljevati metodološko delo, opravljeno na tem področju v zadnjih letih, da bi povečali razpoložljivost podrobnejših podatkov v okviru prihodnje revizije Evropskega sistema nacionalnih in regionalnih računov.
(15)
Potrebne so redne posodobitve, da se upošteva interakcija med globalizacijo, zelenim in digitalnim prehodom ter nacionalnimi računi, da se nosilcem odločanja zagotovijo potrebni podatki in znanje za zagotovitev konkurenčnosti, finančne stabilnosti, proračunske odpornosti, zdravih javnih financ in pravične davčne politike.
Poleg tega je Statistična komisija Združenih narodov na 51. zasedanju že zaprosila medorganizacijsko delovno skupino za nacionalne račune, naj pripravi časovni načrt za revizijo Sistema nacionalnih računov 2008.
Revidirano verzijo sistema nacionalnih računov naj bi Statistična komisija Združenih narodov sprejela leta 2025.
(16)
Posodobiti je treba mednarodne priročnike o nacionalnih računih, zlasti v zvezi z blaginjo in trajnostjo, saj se velik del dejavnosti, ki vplivajo na gospodarsko blaginjo prebivalstva, odvija zunaj meja proizvodnje.
(17)
Revizija Sistema nacionalnih računov 2008 v letu 2025 bo priložnost za posodobitev mednarodno dogovorjenih konceptov, opredelitev, klasifikacij in računovodskih pravil, da bi obravnavali svetovne izzive povezane s podnebnimi spremembami, varnostjo, neenakostjo, trajnostjo in blaginjo, ter bo ključnega pomena pri podpiranju oblikovalcev politik pri sprejemanju informiranih odločitev za spodbujanje ekonomske, socialne in teritorialne kohezije, zmanjšanje socialnih neenakosti in neenakosti med spoloma ter pospeševanje zelenega in digitalnega prehoda.
Komisija bi morala zato redno zagotavljati zahtevane informacije ter z Evropskim parlamentom in Svetom razpravljati o reviziji Sistema nacionalnih računov 2008, preden naj bi bila leta 2025 zaključena.
(18)
Opravljeno je bilo posvetovanje z Odborom za evropski statistični sistem –
(18) Uredba (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost (UL L 57, 18.2.2021, str. 17).